和胡少汲遊山
作者：晁說之
朝代：宋

paragraphs: 峭直漢大夫，伊余忝末胄。
出不遇良媒，生本值惡宿。
高曾耀圖牒，罪戾辱堂構。
十饑付羣兒，萬恨閣孤咮。
耻爭市井日，雅願農田壽。
感慨觸目新，忠憤平生舊。
欲論國中樞，誰識不下輳。
偶爲江湖遊，喜見園林茂。
但恨老子迂，難復處士秀。
懷我故時人，識彼往歲綬。
故人多零落，高義或邂逅。
有美中庸胡，願息金蘭臭。
家住灊岳雲，賦此小山狖。
纔顯便官豸，暫處得僧鷲。
大篇既錦舒，小章亦玉鏤。
本期古人知，豈急今朝售。
又如五色丹，必待九轉就。
不近戀洛陽，何遠憚句漏。
神智此既澄，世網不待透。
明珠雀能銜，黄金鳥解潄。
遺骨一國珍，死鬢百草鬬。
果誰真美惡，亦曷定先後。
食柏莫分甘，種漆要自守。
無思粱肉肥，忽厭藜藿痩。
德義難沃懷，情欲爲穿溜。
小人窘咫尺，君子狹宇宙。
清音可相羊，畏途肯宿留。
原憲不知貧，季氏徒誇富。
既皆白髮侵，宜各素心究。
內不識織紝，外嗜飽飣餖。
一言可酣醉，八月非醇酎。
苟適年少場，或落春花囿。
武思揮日功，文欲淩雲奏。
懶出櫪馬嘶，惜笑閨女侑。
巧意難幸得，枯脛或遭叩。
君如此攘臂，我此甘縮袖。
歸見魯衛士，未覺風宜陋。
每增輸心僞，矧非見面驟。
猿笑識巖穴，雞鳴知旦晝。
吾語雖不媚，厥意或可厚。